অসম চৰকাৰৰ ‘ অসম চলচ্চিত্ৰ পৰ্যটন নীতি ’ ৰ (আসাম ফিল্ম ট্যুৰিজম পলিচি) অন্তৰ্গত জাহ্নু বৰুৱাৰ শেহতীয়া পৰিচালনাৰ ‘ আনৰীড পেজেজ ’ নামৰ চলচ্চিত্ৰখন হলীউডৰ এটা স্বাধীন চলচ্চিত্ৰ প্ৰযোজনা কোম্পানি আইভানহো পিকছাৰ্ছ আৰু মুম্বাইৰ ইষ্টাৰ্লি এণ্টাৰ্টেইনমেণ্টে যুটীয়াকৈ প্ৰযোজনা কৰিব। তেওঁ আৰু হিন্দী চলচ্চিত্ৰ পৰিচালনা কৰিব নেকি বুলি সোধা এটা প্ৰশ্নৰ উত্তৰত প্ৰচণ্ড আত্মবিশ্বাসী পৰিচালকগৰাকীয়ে সেই চিনাকি সৰল হাঁহিৰে কয়, ‘ কিছু সংখ্যক অফাৰ আহি আছে, অলপ ভাবি চাওঁ। মোৰ সৈতে কাম কৰাটো বৰ কঠিন ’ । তেওঁ কয়, ‘ মোৰ বাবে ছবি নিৰ্মাণ মাথোঁ এটা আমোদ নহয়, ই তাতকৈ আৰু অধিক ’ । ইতিমধ্যে ছুটিং সম্পন্ন হোৱা প্ৰিয়ংকা চোপ্ৰা প্ৰযোজনাৰ ‘ ভগা খিৰিকি ’ চলচ্চিত্ৰখনৰ কাহিনী সামাজিক-ৰাজনৈতিকভাৱে অস্থিৰ পৰিৱেশৰ এজনী কম বয়সীয়া গাৱঁলীয়া মহিলাৰ জীৱনৰ ওপৰত আধাৰিত। ‘ প্ৰিয়ংকা চোপ্ৰা ’ ৰ নামে চলচ্চিত্ৰখনক আৰু বহল ক্ষেত্ৰ এখন দিব নেকি ’ বুলি সোধা এটা প্ৰশ্নৰ উত্তৰত পৰিচালক বৰুৱাই কয়, ‘ কাৰ সৈতে চলচ্চিত্ৰখন নিৰ্মাণ কৰা হৈছে সেয়া বৰ দাঙৰ কথা নহয়। গুৰুত্বপূৰ্ণ কথাটো হৈছে চলচ্চিত্ৰখনৰ বিষয়বস্তু আৰু কেনেদৰে ইয়াক তুলি ধৰা হৈছে সেয়া গুৰুত্বপূৰ্ণ। কৰাণ প্ৰত্যেকটো সমস্যাৰেই এটা বিশ্বজনীনতা আছে ’ । তেওঁ আৰু কয়, ‘ গতিকে মই ভাবো মোৰ আগৰ চলচ্চিত্ৰবোৰৰ দৰেই এইখনকো সকলো ঠাইতে গ্ৰহণ কৰা হ ’ ব। তেওঁ বিশ্বাসকৰে যে বিষয়বস্থু সৃষ্টিকৰ্তা (কনটেণ্ট ক্ৰিয়েটৰ), চলচ্চিত্ৰ নিৰ্মাতা, শিল্পীসকল সমাজৰ দায়িত্বশীল নাগৰিক হিচাপে দেশখনৰ সমস্যাৰ পৰা নিজকে আঁতৰাই ৰখা অনুচিত।